《池上榴花一本盛开》
宋代·刘克庄

炎州气序异，十月榴始华。
是谁初植此，石罅抽根斜。
绿阴蔽朝曦，朱艳夺暮霞。
始犹一二枝，俄已千百葩。
染人不能就，画史无以加。
洛阳擅牡丹，久矣埋胡沙。
蜀州夸海棠，邈然隔夔巴。
安知篱壁间，亦有尤物耶。
坐令农圃室，化为金张家。
诗人好模拟，冻蕊并寒槎。
斯篇傥令见，无乃讥吾奢。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。